AKIL PALANISAMY, MD

AUTOIMMUNITÁS

Gyógyulás a TIGER-protokoll segítségével

ÉDESVÍZ KIADÓ
BUDAPEST

A fordítás az alábbi kiadás alapján készült:

Akil Palanisamy, MD / THE TIGER PROTOCOL:
A 5-Step Program To Treat And Heal Autoimmunity

Hachette Book Group Inc., New York, USA, 2023

Fordító

Hadarics Piroska

Szaklektor

Dr. Eszterbauer Márta

Szerkesztő

Lukács Tamás és Besenyő Viktória

Olvasószerkesztő

Bartus Csilla

Copyright © Akil Palanisamy, MD, 2023

Hungarian translation © Hadarics Piroska, 2023

Hungarian edition © Édesvíz Kiadó Kft., 2023

Cover design © Édesvíz Kiadó Kft., 2023

Minden jog fenntartva.

A könyv – a kiadó írásos jóváhagyása nélkül – sem egészében, sem részleteiben nem sokszorosítható vagy közölhető, semmilyen formában és értelemben, elektronikus vagy mechanikus módon, beleértve a nyilvános előadást vagy tanfolyamot, a hangoskönyvet, bármilyen internetes közlést, a fénymásolást, a rögzítést vagy az információrögzítés bármely formáját.

A könyvben olvasható információk csupán tájékoztató jellegűek, nem pótolják egyetlen egészségügyi probléma diagnózisát, kezelését sem. Nem helyettesíthetik a képzett egészségügyi szakemberrel folytatott konzultációt. E könyv tartalma csupán segítséget nyújt egy egészségügyi szakember által előírt ésszerű és felelős kezelési programhoz. A szerző és a kiadó semmiféle felelősséget nem vállal a könyv tartalmának félreértelmezéséért vagy téves alkalmazásáért.

ÉDESVÍZ KIADÓ, BUDAPEST

Felelős kiadó: Novák András igazgató

Főszerkesztő és gyártásvezető: Dudich Ákos

Tördelés: Damuzi Bt.

Borítóterv: Goart Bt.

Elektronikus formátum
Békyné Kiss Adrien

EPUB ISBN 978-963-507-438-9

MOBI ISBN 978-963-507-439-6

Kedves Olvasó!

Az Édesvíz Kiadó célja megalakulása, 1989 óta, hogy útmutatást, támaszt, kihívást nyújtson azoknak, akik a tudatos önismeret és önfejlesztés egész életen át tartó útjára léptek. A Kiadó csapata azóta is minden nap azon dolgozik, hogy megtaláljuk és megjelentessük azokat a könyveket, amelyek céljai elérésében (vagy keresésében) leginkább segítik Önt.

Ahogy az élet minden területén, könyvkiadói hivatásunkban is a megújulás, az innováció az egyik legfontosabb szempont.

Elkötelezettek vagyunk a nyomtatott és az elektronikus könyvkiadásban egyaránt. Ezért használjuk ki az ebook kínálta lehetőségeket is: ezzel a XXI. századi technikával környezetkímélőbben és az Ön számára is olcsóbban tudjuk eljuttatni Önhöz azt, amit szeretne, mint a nyomtatott verzióval. Ráadásul a régi, boltokban talán már nem is kapható könyveinket digitálisan ismét megtalálhatja.

Az olvasás élménye és szeretete az Édesvíz Kiadó hitvallása: legyen az nyomtatott vagy elektronikus, megvásárolt vagy illegálisan letöltött. Lényeg, hogy az Üzenet, a Könyv eljusson Önhöz.

Ugyanakkor mire Ön ezeket a sorokat olvassa, addigra akár ezernél is több órányi munkánk és jelentős kiadásaink vannak a megjelentetésben.

Ezért hálásan megköszönjük, ha könyvünket illegális letöltés helyett megvásárolja, és ezzel hozzájárul Kiadónk fenntartásához és további könyvek kiadásához. Cserébe mi igyekszünk minden kiadványunkat egyre könnyebben és olcsóbban elérhetővé tenni az Ön számára.

Szívesen fogadunk minden visszajelzést, amelyet megfontolva még többet tehetünk azért, hogy Ön, kedves Olvasó, elégedett legyen Kiadónkkal és könyveinkkel.

Köszönjük együttműködését!

Jó olvasást kíván:

Novák András

alapító tulajdonos

Kapcsolat:

szerkesztoseg@edesviz.hu

www.edesviz.hu

Tartalom

Előszó

Bevezető

ELSŐ RÉSZ
A TIGER-PROTOKOLL MEGÉRTÉSE

1. fejezet: A meghibásodott immunrendszer

2. fejezet: Méreganyagok – A kirakós hiányzó darabja

3. fejezet: Fertőzések – Az immunrendszer felborult egyensúlya

4. fejezet: Bélrendszer – Az (immun)egészség alapja

5. fejezet: Étkezés – Ételérzékenységek és a diéta első fázisa

6. fejezet: Pihenés – A mentális és érzelmi pihenés, illetve az idegrendszer megértése

MÁSODIK RÉSZ
A TIGER-PROTOKOLL ALKALMAZÁSA

7. fejezet: Méreganyagok – Méregtelenítés és a májműködés javítása

8. fejezet: Fertőzések – A fertőzések azonosítása és megszüntetése

9. fejezet: Bélrendszer – A bél (és a szájüregi) mikrobiom gyógyítása

10. fejezet: Táplálkozás – Prebiotikus élelmiszerek és a diéta második fázisa

11. fejezet: A pihenés optimalizálásának eszközei

HARMADIK RÉSZ
AZ EGÉSZSÉG KÖVETKEZŐ SZINTJÉNEK ELÉRÉSE

12. fejezet: Az immunrendszer modulálása

13. fejezet: Mit tegyél, ha nem javul a helyzet?

14. fejezet: Minden együtt: táplálékkiegészítők és a következő lépések

Összegzés

14 napos étkezési terv

Receptek

Köszönetnyilvánítás

Jegyzetek

Hálás vagyok családom négynemzedéknyi csodálatos nőtagjainak, hogy jelen vagytok az életemben:

Aaya „Tanárnő” nagymamámnak, aki hat gyermeket nevelt fel, miközben tanárnőként dolgozott, és a helyi közösség oszlopos tagja volt – nyugodj békében.

Anyukámnak, Padmának, aki hitt bennem, mielőtt még én hittem volna önmagamban – nélküled nem tartanék itt.

A feleségemnek, Aiswaryának, aki több szeretetet és örömöt hozott az életembe, mint amit valaha is el tudtam volna képzelni, és aki mindig arra bátorított, hogy önmagam legjobb verziója legyek – te vagy a Napom és a Holdam.

A lányomnak, Alishának, hogy a kíváncsiságoddal inspirálsz, és hogy folyamatosan lenyűgözöl a koraérettségeddel.

Előszó

A REJTETT JÁRVÁNY

Az autoimmun betegségek korunk néma járványává váltak. A COVID–19-cel ellentétben az autoimmun betegségek alattomosan, feltűnés nélkül öltöttek hatalmas méreteket. Csak az elmúlt tíz évben egyes autoimmun betegségek száma 300 százalékkal nőtt. Más betegségek előfordulási aránya akár 5000 százalékkal is emelkedett az elmúlt évtizedekben.

Minden ötödik amerikai valamilyen autoimmun betegségben szenved. Világszerte több száz millió ember küzd autoimmunitással. Az autoimmun betegségek gyakorisága és költségvonzata nagyobb, mint a szívbetegségeké, a ráké és a cukorbetegségé együttvéve.

Napjainkban száznál is több autoimmun betegség ismert, köztük a Hashimoto-betegség (más néven Hashimoto-féle pajzsmirigygyulladás), az 1-es típusú cukorbetegség, a szklerózis multiplex és a reumatoid artritisz. Sajnos a lista folyamatosan bővül. A legújabb kutatások még azt is kimutatták, hogy az irritábilisbél-szindróma, a leggyakoribb emésztési zavar, szintén autoimmun jellegű.

MI A BAJ A RENDSZERREL?

Az autoimmun betegségben szenvedő betegek hátrányos helyzetben vannak a jelenlegi egészségügyi rendszerben. A hagyományos orvoslás kiválóan alkalmas az akut betegségek és sérülések kezelésére, de a krónikus betegségek kezelésére alkalmatlan.

Az ilyen betegeknek gyakran írnak fel erős immunszuppresszív gyógyszereket, amelyek ugyan képesek csillapítani a tüneteiket – de ennek ára van. Ezeknek a gyógyszereknek súlyos mellékhatásaik és nem kívánt hosszú távú következményeik lehetnek. Ami még fontosabb, hogy csak a tüneteket kezelik, és semmit sem tesznek az autoimmun betegségek kiváltó okainak kezeléséért.

MIT AKARNAK A BETEGEK?

Több mint három évtizedes orvosi tapasztalatom révén tudom, hogy az emberek természetes alternatívákat keresnek, hogy jobban érezzék magukat, és visszanyerjék immunrendszerük egészségét. Magam is tapasztaltam az autoimmun betegek frusztrációját és kétségbeesését. Ez a könyv az az átfogó útmutató, amelyre vártak – a megoldás, amely megváltoztathatja az életüket.

Ez a könyv forradalmi megközelítést kínál a gyógyuláshoz. Bemutatja dr. Akil innovatív, ötlépcsős TIGER-protokollját, amely a betegség kiváltó okait kezelve fordítja vissza az autoimmunitást. A protokoll könnyen követhető és teljesíthető lépésekre van lebontva – részletes útitervet nyújtva az egészséghez.

HÁRMAS FENYEGETÉS

Dr. Akil barátom egyedülálló „hármas fenyegetés” az integratív orvoslás területén. A funkcionális orvoslásban szerzett tapasztalatát ötvözi az ájurvédára vonatkozó széles körű ismereteivel, valamint a paleoétrend és az ősi életmód megértésével.

Ráadásul együttérzéssel és empátiával is rendelkezik, mivel ő maga is átesett egy súlyos betegségen. Ahogyan azt kiemelkedő, The Paleovedic Diet című első könyvében (amely a növényi alapú paleoétrendet és az ájurvédikus orvoslást ötvözi) részletesen leírja, ő maga is legyőzött egy rejtélyes betegséget, amely arra kényszerítette, hogy megszakítsa orvosi képzését. Személyes tapasztalatokat szerzett az integratív orvoslás erejével kapcsolatban.

Ezzel a háttérrel dr. Akil kiválóan alkalmas arra, hogy a legpontosabb és legmegbízhatóbb információkat adja át az autoimmunitásról. Teljes mértékben megbízom a megközelítésében és az általa összeállított tartalomban.

FUNKCIONÁLIS ORVOSLÁS

A funkcionális orvoslás, amely a kiváltó okok kezelésével törekszik a betegségek felismerésére és kezelésére (szemben a hagyományos orvoslás tüneti kezelésre való hajlamával), egy olyan mozgalom, amelynek évtizedek óta az élvonalában vagyok. Örömömre szolgál, hogy dr. Akil, a funkcionális orvoslás egyik első számú szakértője megosztja, miként használható ez a hatékony megközelítés az autoimmunitás kezelésére.

Ezen túlmenően dr. Akil a funkcionális orvoslás élvonalbeli kutatásainak és meglátásainak legjavát ötvözte az indiai ájurvéda ősi bölcsességével, hogy teljes gyógyítási tervet dolgozzon ki az autoimmun betegségekben szenvedők számára.

Az ájurvéda rengeteget tud nyújtani az autoimmun betegségek elleni modern küzdelemben. Nem véletlenül maradt fenn több mint háromezer év után is! Ebben a könyvben dr. Akil zökkenőmentesen integrálta ezt az ősi bölcsességet a modern tudományba.

KUTATÁSOK TÖMKELEGE

Bár nem széles körben ismert, az integratív gyógyászatban kiterjedt kutatási anyag áll rendelkezésre. (Csak az elmúlt évtizedben például több mint 50 ezer tanulmány jelent meg a mikrobiomról.) Dr. Akil több tízezer kutatási cikket olvasott el ezekben a témákban, és egyetlen, felhasználóbarát forrásban foglalta össze a lényegi pontjaikat (több mint 800 hivatkozással!).

Más szóval, dr. Akil „megmászta az autoimmun kutatás hegyét”, hogy neked ne kelljen.

Emellett több mint két évtizedes pályafutása során több ezer autoimmun beteget kezelt, így bízhatsz abban, hogy a könyvben megfogalmazott ajánlásai klinikailag bizonyítottak és teszteltek. Nehezen találnál más olyan könyvet, amely ezeket az orvosi eredményeket és meglátásokat egyetlen, hozzáférhető helyen gyűjti össze.

A KIVÁLTÓ OKOK KEZELÉSE

Funkcionális orvoslással foglalkozó szakemberként mindig úgy vélekedtem, hogy a legjobb, ha az egészségi problémák gyökereit kezeljük. Dr. Akil megismerteti az olvasóval a TIGER-protokollt, hogy segítsen azonosítani és kezelni minden autoimmun állapot legfontosabb kiváltó okait, melyek a következők: toxinok, fertőzések, bélmikrobiom, helyes táplálkozás és pihenés (vagy annak hiánya).

Ez rögtön az elején fontos betekintést ad az autoimmun betegségekbe. Bár az autoimmunitásnak több mint száz különböző fajtája létezik, a kiváltó okok ugyanazok, és az immunrendszer ugyanazon alapvető működési zavarához vezetnek. Az, hogy végül milyen autoimmun betegségben szenvedsz, attól függ, hogy az esetedben mi a „gyenge láncszem”, ami a genetikán és az életmódodon múlik.

Ez a hír erőt ad a betegek számára, mert megérthetik, mi okozza az autoimmunitásukat, és megtudhatják, mit tehetnek ellene.

A LEGJOBB DIÉTA MINDENKI SZÁMÁRA

Őszintén hiszem, hogy ez a könyv forradalmasíthatja az autoimmun spektrumon elhelyezkedő betegekkel kapcsolatos megközelítésünket, függetlenül attól, hogy gyulladásos tünetektől szenvednek-e, mint például fáradtság, ízületi fájdalom, kiütések és emésztési problémák, vagy akár teljesen kifejlett autoimmun betegséggel küzdenek.

Valójában azt is mondhatnám, hogy a könyvben felvázolt étrend, amely a bélmikrobiom sokszínűségének prebiotikus és erjesztett élelmiszerekkel történő kiépítésére helyezi a hangsúlyt, a legegészségesebb, legkörültekintőbb megközelítést kínálja az étkezéshez – olyat, amelyet minden embernek követnie kellene.

Tudjuk, hogy a változatos mikrobiom – amely nagyban függ az étrendtől – a hosszú és egészséges élet egyik legfontosabb tényezője. Az Autoimmunitás című könyv a legfrissebb ismereteket tartalmazza arról az étrendi megközelítésről, amellyel ezt a legnagyobb valószínűséggel elérhetjük, beleértve a kipróbálandó konkrét élelmiszereket, recepteket és étkezési terveket.

ÉLVONALBELI MIKROBIOMKUTATÁS

A mikrobiomról szóló rész egyike a könyv számos gyöngyszemének. Dr. Akil mikrobiomról bemutatott ismeretei a legfejlettebbek és legkifinomultabbak közé tartoznak, amelyeket eddig bármilyen könyvben olvastam. Mégis úgy mutatja be ezeket az összetett fogalmakat, hogy az átlagember is könnyen megértheti és alkalmazhatja őket.

Az autoimmun betegségek és a legtöbb modern betegség egyik jellemzője a bélbaktériumok sokféleségének elvesztése és a mikrobiom egyensúlytalansága. A bennünk élő baktériumok trillióit számos autoimmun betegséggel összefüggésbe hozták – de olyan más állapotokkal is, mint az allergia, az asztma, a cukorbetegség, az ekcéma, az elhízás, a szívbetegség, a fibromyalgia és a migrén.

Az autoimmun betegségben vagy bármely más krónikus betegségben szenvedők számára elengedhetetlenül fontos, hogy helyreállítsák és növeljék bélmikrobiomuk sokféleségét. Még egy lépéssel tovább mennék, és azt mondanám, hogy ennek minden ember számára elsődleges prioritásnak kellene lennie, mivel a modern nyugati mikrobiomot a sokféleség jelentős csökkenése jellemzi őseink robusztus mikrobiomjához képest.

Dr. Akil részletes tervet mutat arra, hogyan érhetjük ezt el. Részletesen elmagyarázza, hogy mely élelmiszerek tartalmazzák a bélmikrobiom megerősítéséhez szükséges prebiotikumok minden egyes kulcsfontosságú típusát – inulin, rezisztens keményítő, polifenolok, oligoszacharidok és még sok egyéb. Megtanítja, hogyan aknázhatod ki leginkább a gyógynövények és fűszerek jótékony hatását. A legjobb polifenoltartalmú élelmiszereket bemutató táblázatai pedig roppant informatívak! A könyvben ezeken kívül is sok más stratégiát találsz a mikrobiomod javítása érdekében.

TOXINOK: A HIÁNYZÓ LÁNCSZEM

Dr. Akil azt állítja, hogy a méreganyagokat figyelmen kívül hagyják az autoimmun betegségekre gyakorolt hatásuk tekintetében; nem is tudnék jobban egyetérteni. Saját praxisomban is többször láttam, hogy a toxinok beazonosítása és megszüntetése milyen mélyreható hatással lehet az autoimmun betegségekkel küzdő páciensekre.

Én magam nem diagnosztizált higanymérgezésben szenvedtem. Ez kimerítő krónikusfáradtság-szindrómához vezetett. Azonban a funkcionális orvoslás elveinek alkalmazásával sikerült kiürítenem a higanyt a szervezetemből, meggyógyítanom a bélrendszeremet, és teljesen felépülnöm.

Dr. Akil rávilágít a méreganyagokra mint az autoimmunitás egyik legfontosabb, fel nem ismert kiváltó okaira, és ezzel a könyvvel segít abban, hogy a gyógyulás útját a méreganyagok kezelésével kezdhesd meg.

MIÉRT KIEMELKEDŐ EZ A KÖNYV?

A témával foglalkozó más könyvekkel több gond is akad. Némelyiket nem is orvosok írták, és veszélyes tanácsokat adnak, például azt javasolják, hogy hirtelen hagyd abba a gyógyszerek szedését. (Dr. Akilhoz hasonlóan én is úgy vélem, hogy a gyógyszerek bármilyen csökkentését fokozatosan, orvos felügyelete mellett kell elvégezni.) Más könyvek túlságosan szélsőséges étrendeket mutatnak be, vagy a szerző által árusított étrend-kiegészítőket vagy programokat próbálják meg értékesíteni.

Ez a könyv egyik ilyen hibába sem esik bele. Elfogulatlan és mentes a üzleti érdekektől. Az Autoimmunitásban bemutatott étrend mérsékelt és kiegyensúlyozott. Az általa ajánlott program egy bölcs középút, amely hatékony anélkül, hogy drákói szigor kellene hozzá. Egy világszerte elismert orvos írta, aki széles körben neves szaktekintély a funkcionális orvoslás területén.

PÁRATLAN FORRÁS

Úgy gondolom, hogy minden autoimmun vagy gyulladásos problémákkal küzdő betegnek hasznos lenne elolvasni ezt a könyvet.

Dr. Akil hatékony cselekvési tervet nyújt az olvasóknak az autoimmun betegségek megelőzésére, kezelésére, sőt visszafordítására. Az Autoimmunitás tele van bizonyítékokon alapuló irányelvekkel, esettanulmányokkal és gyakorlati eszközökkel, amelyek segítenek abban, hogy a kezedbe vedd az egészséged. Tele van úttörő új ötletekkel és meglátásokkal. És ami a legjobb, hogy kivételesen jól megírt és élvezetes olvasmány.

Nem kell kevesebbel beérned, mint hogy a lehető legjobban érezd magad, és optimális életminőséget élvezhess – függetlenül attól, hogy mi a diagnózisod. Az Autoimmunitás páratlan útmutató, amely olyan információkkal és stratégiákkal ruház fel téged, amelyekkel kezedbe veheted az egészséged. A tudás és az eszköztár már a kezedben van; csak rajtad múlik, hogy kihasználod-e az előnyeit, és jobban kezded-e érezni magad!

dr. Mark Hyman

Bevezető

Az Egyesült Államokban a szívbetegségek és a rák után az autoimmun betegségek a harmadik leggyakoribb betegségtípus, amelyek 12-ből 1 amerikait, azaz mintegy 25 millió embert érintenek.1 További 41 millió ember esetén magas a vérben található, autoantitestek néven ismert fehérjék szintje, ami az autoimmun betegség kialakulásának kockázatához vezet.2 Autoimmun betegségek akkor jelentkeznek, amikor a szervezet önmaga ellen fordul – amikor az immunrendszer megtámadja az egészséges szöveteket és szerveket. Ha autoimmun betegségben szenvedsz, akkor valószínűleg nagyon is tisztában vagy ezzel.

Becslések szerint az autoimmun betegségek világszerte a lakosság mintegy 5 százalékát, azaz jóval több mint 300 millió embert érintenek.3 A szívbetegségektől vagy a cukorbetegségtől eltérően az autoimmun betegségek sokrétűek lehetnek – több mint száz különböző autoimmun betegséget azonosítottak már.4

Két évtizedes orvosi karrierem során sok olyan beteggel dolgoztam már együtt, aki összezavarodottnak, reményvesztettnek vagy tájékozatlannak érezte magát az autoimmun betegsége diagnózisával kapcsolatban, illetve a tünetekkel kapcsolatos tapasztalatai terén, és a hagyományos kezelés ellenére is rossz életminőséggel küzdött. Ez motivált arra, hogy a nyugati orvoslás és a kiegészítő terápiák terén szerzett képzettségemet felhasználva megalkossak egy integratív gyógyászati megközelítést, amelyet autoimmun betegeim kezelésére kezdtem alkalmazni.

Ez rendkívül hatékonynak bizonyult mind a már teljesen kifejlődött betegségben szenvedő páciensek esetén, mind azoknál, akiknek azt mondták, hogy az autoimmun betegségek felé vezető úton járnak. E munkám révén az autoimmun betegek kezelésében elért sikereim alapján létrehoztam egy egyszerű protokollt – egy olyat, amely kezeli és potenciálisan visszafordíthatja a hosszú távú betegség következményeit, valamint évek múltán is segít megakadályozni a szenvedést.

A megközelítésem alapja a speciális gyógyító élelmiszerek alkalmazása. A diéta hatékony gyógyító eszköz lehet, de a tipikus autoimmun diéták korlátozók, és ez megnehezíti a betartásukat. Autoimmun betegek aktív csoportjával végzett munkám során kifejlesztettem egy olyan étrendet, amely kevésbé szigorú, de orvosilag továbbra is hatékony. Ezt a szélesebb körű, inkluzívabb és ízletesebb étrendet könnyebben – és kellemesebben – lehet hosszabb ideig betartani, így hatékonyabb lesz. Ez a könyv egy olyan egyszerűsített protokollt mutat be, amelyet te is alkalmazhatsz a könnyedén követhető 1. és 2. fázisú diétákon keresztül. Ez lehetővé teszi, hogy rövid távon megszüntesd az ételérzékenységeket, majd újra bevezesd ezeket az élelmiszereket, hogy változatosabb és kiegyensúlyozottabb étrended legyen, ami kulcsfontosságú az autoimmunitáshoz és a hosszú távú általános egészséghez.

ÁJURVÉDIKUS GYÖKEREK

A protokoll kidolgozásakor az indiai hagyományos gyógyászatban, az ájurvédában szerzett tapasztalataim is hatással voltak rám. Az ájurvéda szerint minden betegség egy hat szakaszból álló folyamat eredményeként alakul ki. A tünetek az ötödik szakaszban jelentkeznek. Az első négy szakaszban még fel nem ismert egyensúlytalanságok lépnek fel, amelyek az emésztés változásaihoz és a méreganyagok felhalmozódásához kapcsolódnak. Egy képzett ájurvédikus orvos arra törekszik, hogy a betegséget a lehető legkorábbi stádiumban felismerje, és megállítsa annak előrehaladását, mielőtt az rosszabbodna és tüneteket váltana ki, ami a betegség diagnózisához vezet. Ez inspirált arra, hogy proaktívan közelítsek minden beteghez, különösen azokhoz, akik az autoimmun spektrumon helyezkednek el. A megelőzés jobb, mint a gyógyítás (és általában egyszerűbb is).

A Harvardon végzett orvosként a protokollom jelentős tudományos háttérrel rendelkezik a biokémia és a nyugati orvoslás terén, valamint az ájurvéda és az alternatív kezelések terén szerzett képzettségemet is felhasználtam. Integratív orvosi gyakorlatomban a funkcionális orvoslást is alkalmazom, amely speciális laboratóriumi vizsgálatokat használ a különböző szervrendszerek működési egyensúlyhiányának diagnosztizálására és kezelésére. Az elmúlt két évtizedben átfogó megközelítésem több ezer autoimmun betegnek segített abban, hogy enyhülést érjenek el, minimalizálják a gyógyszerhasználatot, elérjék az optimális energiaszintet és életminőséget.

A SÚLYOSBODÓ VÁLSÁG

A könyv írásakor az autoimmun betegségek a leggyorsabban növekvő betegségkategória, és sajnos a kutatások azt sugallják, hogy a helyzet még tovább romolhat. Egy nemrégiben készült tanulmány 25 éven át vizsgálta az Egyesült Államokban az autoimmunitás gyakori biomarkerének, az antinukleáris antitesteknek az elterjedtségét.5

Az antitest az immunrendszer által termelt fehérje, amely a szervezet által idegenként azonosított anyagokhoz kapcsolódik, és azokat az immunrendszer által történő eltávolítás céljából megjelöli; ezek lehetnek mikrobák, toxinok, pollenek stb. – illetve autoimmunitás esetén a szervezet fehérjéi, amelyeknek normális esetben nem kellene antitesttermelést előidézniük. Az antinukleáris antitest (ANA) az ilyen autoantitestek (a saját szövetekkel szembeszálló antitest) egyik példája, amely az emberi sejtjeinkben lévő alkotórészekhez kapcsolódik.

1988 és 2012 között az ANA elterjedtsége 44 százalékkal nőtt; ez 2012-ben az Egyesült Államokban becslések szerint 41 millió embernek felel meg. Roppant aggasztó, hogy a serdülők és tizenévesek értékei közel 300 százalékkal nőttek a vizsgált időszak során.

Bár nem minden ilyen személynél alakul ki autoimmun betegség, és a pozitív ANA-érték nem egyenlő egy adott betegség diagnosztizálásával, az ANA gyakran megfigyelhető számos autoimmun betegségben szenvedő páciensnél. Az ANA-hoz hasonló autoantitestek évekkel megelőzhetik az orvosi megbetegedést. Rendkívül aggasztó ezeknek az autoimmun antitesteknek a feltűnő növekedése. Ráadásul a COVID–19-világjárvány tovább súlyosbíthatja a helyzetet, mivel a vírus potenciálisan hozzájárulhat az autoimmunitás kialakulásához (amint azt az 1. fejezetben kifejtem).

EGY HOSSZÚ UTAZÁS

Az Amerikai Autoimmun Betegségek Egyesülete (American Autoimmune Related Disease Association, AARDA) felmérése szerint egy átlagos ember esetén körülbelül három évbe telik, és négy különböző orvost kell felkeresnie, mire megkapja az autoimmun betegség helyes diagnózisát. Ez idő alatt gyakran azt mondják a betegeknek, hogy az egészet csak kitalálta, vagy hogy túl sokat panaszkodik, illetve hogy túlzottan aggódik az egészsége miatt.6

Ezt követően, miután a betegek valóban megkapják a diagnózist, jellemzően olyan szakemberhez irányítják őket, aki magasan képzett és gyakorlott a megfelelő gyógyszerek ajánlásában és alkalmazásában, de talán kevésbé képzett a kiváltó okok, például az étrend, a mikrobiom és a toxinok kezelésében. A betegeim gyakran mesélik, hogy szakorvosuk azt mondta nekik, hogy az ételek nincsenek hatással az állapotukra, és frusztrálta őket, hogy elutasították a táplálkozásuk és a saját tüneteik között megfigyelt összefüggéseket. Ha mindez ismerősen hangzik, vagy ha szeretnéd megérteni az autoimmun betegséged kiváltó okait, akkor jó helyen jársz.

LEHETŐSÉGEK A KORAI KÖZBELÉPÉSRE

Egy autoimmun betegség lassan, több év alatt alakul ki, mielőtt végül manifesztálódik. Néha ez akár évtizedekig is eltarthat. Vegyük például az autoimmun májbetegséget, az epeút-hegesedést (primer biliáris cirrózis). Ebben az esetben az antimitokondriális antitestként ismert diagnosztikus autoantitest akár 25 évvel a betegség klinikai manifesztációja előtt is kimutatható. Reumatoid artritisz esetén a reumatoid faktornak nevezett autoantitestek néha 12-14 évvel a tünetek kialakulása előtt jelennek meg.7

A betegség kialakulásának hosszadalmas folyamata azt jelenti, hogy van egy jelentős időablak, amely során létfontosságú előnyökkel járhat a korai felismerés és a holisztikus kezelés. Az autoimmunitás kialakulásának egyik kulcsfontosságú lépése, amely számos autoimmun betegséggel összefüggésbe hozható, a fokozott béláteresztő képesség kialakulása, más néven a „szivárgóbél-szindróma” – amely olykor okoz tüneteket, máskor viszont nem, azonban laboratóriumi vizsgálatokkal kimutatható.8 Ezért az autoimmunitás egy kontinuumban létezik – amit én „autoimmun spektrumnak” nevezek –, amely a pozitív antitestekkel rendelkező tünetmentes egyénektől a teljesen kifejlett autoimmun betegséggel és súlyos tünetekkel küzdő betegekig terjed. Minél korábban tudjuk azonosítani, hogy valaki hol helyezkedik el az autoimmun spektrumon, annál nagyobb hatást tudunk gyakorolni.

AZ AUTOIMMUN SPEKTRUM

Az autoimmun spektrum azon az elképzelésen alapszik, hogy az autoimmunitás hosszú időn keresztül fokozatosan alakul ki, olyan kulcsfontosságú mérföldkövekkel tarkítva, mint a szivárgóbél-szindróma, a fokozott szubklinikai gyulladás és az autoimmun antitestek kialakulása. Emellett a tanulmányok arra utalnak, hogy a mikrobiom, azaz az emésztőrendszerünkben található baktériumok trillióinak változásai is kulcsszerepet játszanak az immunrendszer szabályozásának zavarában.

Az antitestek ugyan kimutathatók a legkorábbi stádiumban, de előfordulhat, hogy nem jelentkeznek klinikai tünetek. A későbbi szakaszokban lehetnek arra utaló jelek, hogy valami nincs rendben: jelentkezhet például fáradtság, izomfájdalmak, koncentrációs nehézségek, ízületi fájdalmak, mentális problémák, „irritábilisbél-szindrómaként” (inkább a tünetek jellemzése, mint konkrét betegség) azonosított emésztési tünetek vagy egyéb nem specifikus jelek. Ma már tudjuk, hogy a szervezetben jelen lévő gyulladás a bél–agy tengelyen keresztül még depressziót és szorongást is képes kiváltani, és esetenként összeköthető a bélrendszer egyensúlyhiányával.9 A végső szint az, amikor már szövetkárosodás történik, és az autoimmun betegséget diagnosztizálják.

Számos olyan betegem volt, akinél az autoantitestek pozitívak voltak, de még nem felelt meg semmilyen konkrét autoimmun betegség kritériumainak – ők még az autoimmun spektrum korai szakaszán helyezkedtek el, és gyakran nem voltak specifikus tüneteik, például rossz közérzet, rossz alvás, ködös gondolkodás, rejtélyes kiütések, zsibbadás és bizsergés vagy egyéb megmagyarázhatatlan tünetek. Az orvosok azt mondták nekik, hogy idővel lupusz, reumás ízületi gyulladás vagy szklerózis multiplex fog kialakulni náluk (és addig várniuk kellett a kezelés megkezdésével). Ennek a protokollnak az alkalmazásával szinte mindegyiküknek sikerült megelőzni a betegség kialakulását, és az optimális egészség felé haladni.

AZ IMMUNRENDSZER MŰKÖDTETÉSE

Tekints úgy az immunrendszeredre, mint egy autóra. Autoimmunitás esetén tövig nyomod a gázt, és az immunrendszer irányíthatatlanná válik. A hagyományos gyógyszerek, mint a szteroidok és az immunszuppresszánsok a fékezésnek felelnek meg. Bár ezek lelassítják az autót, ha felengedjük a féket (például a gyógyszeradag csökkentésével), az autó újra felgyorsul, mivel a gázpedált továbbra is nyomod. Az autoimmun betegségek kiváltó okai nyomják a gázpedált. Ha ezeket orvosolni tudjuk, és elengedjük a gázpedált, akkor sokkal valószínűbb, hogy az autó lelassul, és visszatér a normális sebességhez. Mind a holisztikus, mind a hagyományos kezelések, amelyek az immunrendszer megfékezésére törekszenek, jobban fognak működni, ha már nem nyomjuk a gázpedált.

Bár az autoimmun betegséget nehéz kezelni, az érintettek számára erőt adhat a tudat, hogy cselekedhetnek, és konkrét lépéseket követve javíthatnak betegségük lefolyásán. Azt is megérthetik, hogy a betegségük nem teljesen rejtélyes, és hogy vannak elképzeléseink az autoimmun betegség kialakulásának kulcsfontosságú mechanizmusairól.

Alapvető okok

Az autoimmunitás kialakulása többlépcsős folyamat, amelyet olyan tényezők alakítanak, mint az ételérzékenység, a fertőzések, a szivárgóbél-szindróma, a toxinok, a hormonális egyensúlyhiány és a stressz; és a mérleg addig billen, amíg a szervezet immunrendszere megtámadja saját magát. A diszbiózis, vagyis amikor a mikrobiomban kevés a jó baktérium, és túl sok a rossz, szintén szerepet játszik számos autoimmun betegségben.

Minél korábban azonosítják ezeket a kiváltó okokat, annál könnyebb kezelni és potenciálisan visszafordítani őket. Ezért, ha az autoimmunitást a kezdeti stádiumban felismerik, az érintetteknek lehetőségük lehet arra, hogy étrendi és életmódbeli változtatásokat és természetes gyógyító módszereket alkalmazzanak, és így megakadályozzák a kifejlett autoimmun betegség kialakulását. Speciális laboratóriumi vizsgálatokkal, például az autoimmun reaktivitást vizsgáló vérvizsgálattal, ma már lehetséges az autoimmunitás ilyen korai stádiumában is kiszűrni a betegeket. Az egyik ilyen vizsgálat, amelyet csak egyes laboratóriumok kínálnak, a prediktív autoantitesteket vizsgálja különböző szövetekre és szervekre vonatkozóan, és kimutatja az autoimmun betegség kialakulására való látens hajlamot.

Gyakran előfordul, hogy az autoimmun spektrumhoz tartozó, de a gyógyszeresen kezelhető betegség kritériumainak nem megfelelő betegek átesnek a hagyományos orvoslás résein. Azon betegek esetében, akiknél pozitív antitestek vannak jelen, de nincsenek tüneteik, vagy csak enyhék, az orvosok gyakran azt állítják, hogy semmit sem tehetnek a betegség előrehaladásának megakadályozása érdekében. Sajnos az orvosuk gyakran azt mondja ezeknek a betegeknek, hogy néhány éven belül valószínűleg autoimmun betegség fog kialakulni náluk, és jöjjenek vissza, amikor súlyosbodnak a tüneteik, hogy gyógyszert írhassanak fel nekik.

Mítoszok és téves információk

A pácienseim arról számolnak be, hogy sok egymásnak ellentmondó tanáccsal találkoztak, amikor elkezdték tanulmányozni és kutatni az autoimmun betegségeket. Egyrészt a hagyományos források az autoimmun betegek kezelésére kifejlesztett gyógykezelésre és új gyógyszerekre összpontosítanak, amelyek valamilyen módon elnyomják az immunrendszert. Ezzel szemben egyes alternatív gyógyítók egyszerű étrendi változtatásokkal az autoimmun betegségek teljes gyógyulását ígérik, arról biztosítva a betegeket, hogy minden gyógyszerüket elhagyhatják.

Először is, fontos különbség van a remisszió és a gyógyulás között. Másodszor, a táplálkozás megváltoztatása jó kiindulópont lehet, de csak ritkán képes teljesen megváltoztatni a betegség lefolyását, nemhogy teljes remisszióhoz vezetni. Végül, amikor a betegek gyógyszeres kezelésről való leszoktatásáról van szó, nagyon óvatos és konzervatív vagyok, és szorosan együttműködöm a beteget kezelő többi orvossal és szakemberrel.

Az én megközelítésem inkább egyfajta középút, amely szükség esetén hagyományos gyógyszereket alkalmaz, de a figyelmet a tudományosan megalapozott mögöttes okokra összpontosítja, amelyeket az autoimmunitás kiváltó okaként azonosítottak. Egyre nagyobb az érdeklődés az iránt, hogy a természetes kezelések és az integratív orvoslás hogyan illeszkedhet az autoimmun állapotok kezelésébe, de ezekkel a megközelítésekkel kapcsolatban is sok mítosz és tévhit létezik. Ennek eredményeként a legtöbb páciens, akivel beszélek, össze van zavarodva ezen a téren, és számos jogos kérdése van.

Gyógyulás és remisszió

Azokban az esetekben, amikor a beteg az autoimmun spektrum korai szakaszában van, és még nincs kifejlett betegsége, a gyógyulás lehetősége is fennállhat. Bár egy autoimmun betegség általában nem gyógyítható, de a remisszió elérhető, ami lehetővé teheti, hogy a betegnek normális életminősége legyen hátrányokat okozó tünetek nélkül. A remisszióra én úgy tekintek, mint egy olyan időszakra, amikor enyhül az ember autoimmun betegsége, és már nem okoz tüneteket. A remisszió gyakran akár gyógyulásnak is tűnhet, mert az illető ugyanolyan jól érezheti magát, mint a betegség kialakulása előtt.

Klinikai tapasztalataim azt mutatják, hogy a remisszió akármeddig eltarthat. Azonban olyan világban élünk, amely az élelmiszer-ellátással, a toxinokkal és a stresszel kapcsolatos problémák miatt erősen megterheli az immunrendszerünket, és mindezek révén az autoimmun betegségben szenvedők számára kihívássá válik egészségük megőrzése. Így azoknak az autoimmun betegségben szenvedő betegeknek, akik sikeresen elérték a remissziót, továbbra is ébernek kell lenniük, és figyelniük kell az étrendjükre, az életmódjukra és a stresszre, hogy egyensúlyban maradjanak.

KULCSFONTOSSÁGÚ KÉRDÉSEK

„De a családomban még nem fordult elő autoimmun betegség… Miért pont én?”

Ez az egyik leggyakoribb kérdés. A válaszom az, hogy a családi kórtörténet ma már sokkal kevésbé számít, ha autoimmun betegségekről van szó. A mai világban rengeteg olyan tényező áll fenn, amely az autoimmun betegségek robbanásszerű megnövekedését okozza – még azoknál is, akiknek nincs releváns családi kórtörténetük. A környezeti toxinok és szennyező anyagok drámai növekedése úgy megterheli immunrendszerünket, hogy akkor is kialakulhat az autoimmunitás, ha valaki nem hordozza az autoimmun betegségre hajlamosító géneket.

„Meg tudja mondani, miért alakult ki nálam ez a betegség?”

A legtöbb autoimmun betegségben szenvedő betegnek azt mondták, hogy nem teljesen érthető, miért alakult ki náluk a betegség – én viszont szeretném elmondani, hogy a tudomány mai állása szerint nem ez a helyzet. A tanulmányok valójában azt mutatják, hogy számos kulcsfontosságú tényező hozzájárulhat az autoimmun betegségek kialakulásához, beleértve a toxinokat, a fertőzéseket, a bélrendszeri egyensúlyhiányt, az ételérzékenységet és a stresszt. A mikrobiom és a fokozott béláteresztő képesség kutatása forradalmasította az autoimmun betegségek korai szakaszának megértését – a tanulmányok azt mutatják, hogy ezek a bélrendszeri változások már az autoimmun betegség első megnyilvánulása előtt is kialakulhatnak.

„Igaz, hogy az étrend nem számít, és csak a gyógyszerek befolyásolhatják a betegségemet?”

Az autoimmun betegségben szenvedőknek általában azt mondják, hogy egyetlen dolgot tehetnek: gyógyszert szedhetnek – a diéta, az életmódváltás, a stresszkezelés és a természetes kezelések hatástalanok. Azonban az autoimmun betegségek esetén egyre több kutatás támasztja alá a nem gyógyszeres kezelések, például a stresszcsökkentő technikák, a jobb étrend, a bélgyógyítás és bizonyos természetes kezelések előnyeit. Akadnak olyan területek, amelyek kevésbé ismertek, mégis jelentős hatással vannak az immunrendszerre, ilyen például a szájüregi mikrobiom egészsége, az ismeretlen toxinok, például a penészgombához kapcsolódó mikotoxinok, illetve az úgynevezett ártalmas gyermekkori élmények (adverse childhood experiences, ACE) traumatikus hatása. Léteznek rendkívül ígéretes kezelések, ilyenek például az alacsony dózisú naltrexonnak nevezett személyre szabott kezelés, illetve az akupunktúra bizonyos fajtái.10

REDUKCIONIZMUS ÉS HOLIZMUS

Az autoimmun betegségben szenvedő betegeket jellemzően különböző szakemberek kezelik, akik az autoimmun betegség kezelését szervi és szöveti szinten közelítik meg. Az endokrinológus a Hashimoto-betegséget például pajzsmirigybetegségként kezeli. A reumatológus a reumatoid artritiszt ízületi betegségként kezeli. A neurológus a szklerózis multiplexet idegrendszeri betegségként kezeli, és így tovább. És hiába várnánk, nem hangzik el, hogy az eltérő klinikai kép és a különböző érintett szervek ellenére az autoimmun betegség ugyanazon mögöttes mechanizmusai érvényesek az összes ilyen betegre. Ez a széttagoltság tükrözi a hagyományos orvoslás elkülönített megközelítését, amely a betegségeket az érintett szerv alapján kezeli – azonban az autoimmun betegségek megközelítésének nem ez a legjobb módja.

Az autoimmun betegségben szenvedők esetén ehelyett jobb eredményekhez és jobb életminőséghez vezethet a holisztikus, integratív gyógyászati megközelítés, amely hagyományos és kiegészítő kezeléseket egyaránt magában foglal. Egy ilyen megközelítés az autoimmun betegség kiváltó okát, az immunrendszer működési zavarát igyekszik megcélozni, amely minden autoimmun betegségnél jelen van attól függetlenül, hogy végül melyik szervet érinti. Az autoimmun spektrumon lévő valamennyi embernél érdemes ezeket a közös mechanizmusokat megcélozni.

A TIGER-PROTOKOLL

Mindezen okok miatt fejlesztettem ki a TIGER („tigris”) protokollt az autoimmun betegségek kezelésére. A protokollom azokat a legfontosabb kiváltó okokat foglalja magában, amelyeket az autoimmun betegségek megelőzése vagy visszafordítása érdekében kezelni kell:

T – toxins (toxinok)

I – infections (fertőzések)

G – gut health (bélrendszeri egészség)

E – eat right (helyes táplálkozás)

R – rest (pihenés)

A betűszó sorrendje azért fontos, mert ez a legjobb sorrend, amely szerint ezeket a tényezőket kezelni kell. Hadd magyarázzam el, hogy miért ez az optimális sorrend. Az 1. lépés azért a méreganyagok kezelése, mert elengedhetetlen a májműködés javítása az esetleges kórokozó „kihalása” előtt, amely a 2. lépés nyomán előfordulhat, amikor a fertőzést okozó kórokozók elpusztítására összpontosítunk. A „kihalás” során a pusztuló kórokozók által felszabadított toxinokat a májnak kell kiürítenie. Ha a máj már túlterhelt a toxinok miatt, ez a folyamat kellemetlen tüneteket okozhat.

Számos fertőzés okoz bizonyos fokú szivárgóbél-szindrómát vagy fokozott béláteresztő képességet, így a 3. lépés során a bélrendszer gyógyítása nem lesz hatékony a 2. lépésben történt fertőzések eltávolítása nélkül. A 3. lépés során a bélműködés gyógyítása és optimalizálása segít javítani az emésztést és a tápanyagok felszívódását. Ez biztosítja, hogy a 4. lépés során bevezetett jótékony hatású élelmiszerek maximálisan kifejthessék hatásukat. A terápiás élelmiszerek bevezetése nem ideális a bélműködés előzetes optimalizálása nélkül, mert a gyógyító tápanyagok nem szívódhatnak fel megfelelően.

Az 5. lépés során a pihenés magában foglalja a stressz csökkentését és az érzelmi stressz kiürítését a szervezetből. Az egyéb tényezők, mint például a toxinok, fertőzések és a bélrendszeri egyensúlyhiányok valójában a szervezetre ható stressz egy formáját képezik, ami közvetlen hatással van a mirigyekre és a szervekre, és hozzájárul az általános stresszterheléshez. Ha ezeket kezeljük, akkor az érzelmi stressz oldása még jelentősebb hatással lesz az egyén közérzetének javulására. Ezen okokból kifolyólag rendkívül fontos az optimális sorrend követése, és részletes gyakorlati útmutatást fogok nyújtani, hogy ez miként lehetséges.

HOGYAN HASZNÁLD EZT A KÖNYVET?

A könyv három részre osztódik, és az immunrendszer alapvető megismerésével, illetve azzal kezdődik, hogy az autoimmun betegségek esetén miként siklik félre. Az első rész olyan kulcsfontosságú mechanizmusokkal foglalkozik, mint a molekuláris mimikri és a járulékos veszteség, és részletesen ismertetem a TIGER-protokoll különböző aspektusait. Áttekintjük azokat a tudományos és klinikai adatokat, amelyek mind az öt gyökérokot összekapcsolják az autoimmunitással. Megvitatjuk a fő tényezőket, amelyek az autoimmun betegségek ugrásszerű növekedéséért felelnek, mint például a toxinoknak való növekvő kitettség és a krónikus fertőzések.

Ezután megvizsgáljuk a bélmikrobiom öt legfontosabb baktériumát. Ezek a kulcsfajoknak nevezett, kevéssé ismert baktériumok (mint például a F. prausnitzii és az Akkermansia) rendkívül fontosak, de gyakran figyelmen kívül hagyott szerepet játszanak a gyulladás, az autoimmunitás és a bél, valamint az egész szervezet általános egészségének modulálásában. Tanulmányok azt mutatják, hogy ezen kulcsfajok csökkent szintje az autoimmun betegségek egyik alapvető tényezője. Bemutatom az 1. fázisú diétát, amely egy eliminációs diéta, amelynek célja a méregtelenítés beindítása, a gyulladás csökkentése és a fogyás elősegítése, hogy a dolgok ismét a helyes útra kerüljenek.

A második részben megtudhatod, hogyan kell alkalmazni a protokollt és a javaslatokat átültetni a gyakorlatba. Megvitatjuk a méregtelenítést, a fertőzések azonosítását és kezelését, a bélgyógyító módszereket és a megfelelő pihenés fontosságát. Részletesen bemutatom a 2. fázisú diétát, egy hosszú távú étkezési tervet, amely során újra bevezetjük majd a kulcsfontosságú élelmiszereket, és amely a hosszú távú egészség és vitalitás fenntartható alapjául szolgál. Ez magában foglalja a mikrobiom számára leginkább gyógyító hatású élelmiszereket, amelyek bizonyítékokon alapuló, egyedülálló prebiotikus hatásokkal rendelkező élelmiszerek.

A második rész végén olyan kezelésekről fogunk beszélni, amelyek segíthetnek az immunrendszer „újraindításában” az autoimmunitás csökkentése érdekében. Miután a kiváltó okokat a TIGER-protokoll alkalmazásával már kezelésbe vettük, az immunrendszer modulálását célzó kezelések általában sokkal hatásosabbak. Ezek közé tartoznak a gyógynövények, a növényi hatóanyagok, a vitaminok, az összetett gyógyszerek és az autoimmunitás elfojtását célzó természetes kezelések, például a böjtölés és az akupunktúra.

A harmadik részben mindent összerakunk, hogy segítsünk neked egy személyre szabott gyógyulási terv összeállításában, amely tartalmazza a legfontosabb vitaminokat és étrend-kiegészítőket is. Összeállítunk egy olyan napi rutint, amely az egészség és a rugalmasság minden kulcsfontosságú összetevőjének kezelésével segít az egészség elérésben. Ez a rész útmutatást nyújt a hibaelhárításhoz is, ha a könyv elolvasása után továbbra is rosszul érzed magad. A könyv egy részletes étrenddel és életmódprogrammal zárul, amely összefogja a könyvben található összes koncepciót. Áttekintjük a szükséges lépéseket más módszerek mérlegelése vagy egy integratív orvosszakértő kiválasztása terén, akivel a későbbiekben együtt dolgozhatsz. A függelékek tartalmazzák a TIGER-protokoll receptjeit és egy teljes kéthetes étrendet.

Egy kollégám úgy határozza meg az egészséget mint „az álmaid megélésének képességét”. Ez a gondolat összhangban van a saját világnézetemmel, mely szerint a céltudatosság döntő fontosságú az életben, ahogyan az is, hogy olyan törekvéseink legyenek, amelyek értelmet és irányt adnak az életünknek. Létfontosságú, hogy a testünk elég jól legyen ahhoz, hogy lehetővé tegye céljaink és ambícióink megvalósítását. A könyvben található holisztikus megközelítés segít az egészség elérésében – a fellángolások előfordulásának csökkentésében, a remisszió elérésében minimális gyógyszeres kezeléssel, és abban, hogy a lehető legjobban érezd magad, és ezáltal a lehető legteljesebb életet élhesd.

Jegyzetek

A jegyzetek az alábbi linken találhatók:

https://bit.ly/TIGER_protokoll_Autoimmunitás_Jegyezetek

ÉDESVÍZ WEBÁRUHÁZ
AKCIÓK • INFORMÁCIÓK

webaruhaz@edesviz.hu
00-36-30-781-5474
www.edesviz.hu

ÉDESVÍZ KÖNYVESBOLT
1053 Budapest, Múzeum krt. 23.

konyvesbolt@edesviz.hu
00-36-30-919-5314

ÉDESVÍZ + magazin
ÉRDEKES INFORMÁCIÓK SZERZŐKRŐL ÉS KÖNYVEKRŐL
CIKKEK AZ ÖNFEJLESZTÉS - ÉLETMÓD - SPIRITUALITÁS -
PSZICHOLÓGIA - EZOTÉRIA - COACHING - YOUNG ADOULT TÉMAKÖREIBEN
BLOGGEREK KÖNYVAJÁNLÓI

Keresd a www.edesvizkiado.hu címen